CWT คาดโรงงานตัดเย็บเบาะรถยนต์ในกัมพูชาเริ่มผลิตได้กลางปี 59
CWT คาดโรงงานตัดเย็บเบาะรถยนต์ มูลค่า 250 ลบ. ในกัมพูชาก่อสร้างเสร็จต้นปี 59 เริ่มผลิตได้กลางปี
17 ก.ค. 2558

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า บริษัทได้ดำเนินการก่อสร้างโรงงานร่วมทุนแห่งใหม่ในประเทศกัมพูชา โดยโรงงานดังกล่าวเป็นโรงงานตัดเย็บเบาะรถยนต์ มูลค่า 250 ล้านบาท ตั้งอยู่ในเขตเศรษฐกิจพิเศษปอยเปต นิคมอุตสาหกรรม Sanco SEZ ซึ่ง CWT ถือหุ้นในสัดส่วน 25% ร่วมกับพันธมิตรรายอื่นๆ เช่น NHK Thailand, Toyota Tsusho และ Koiwa Bond โดย CWT มีหน้าที่ดูแลบริหารด้านการควบคุมคุณภาพและการผลิต
สำหรับโรงงานตัดเย็บเบาะรถยนต์แห่งนี้ คาดว่าจะก่อสร้างแล้วเสร็จในช่วงต้นปี 59 และจะสามารถเริ่มทดสอบกำลังการผลิตได้ราวกลางปี 59 รองรับการเติบโตของอุตสาหกรรมรถยนต์ ทั้งการส่งเข้ามาในประเทศไทย และส่งออกไปยังต่างประเทศ และมีแผนในการขยายกำลังการผลิต และไลน์ผลิตอย่างต่อเนื่องในปี 60 และ 61 โดยบริษัทตั้งเป้าที่จะขยายกำลังการผลิตให้สูงกว่า 1 ล้านคัน/ปีภายในปี 62
อนึ่ง เมื่อวันที่ 15 กรกฎาคม 2558 มีพิธีวางศิลาฤกษ์ในการก่อสร้างโรงงานตัดเย็บเบาะรถยนต์ดังกล่าว ที่นิคมอุตสาหกรรม Sanco SEZ ในเขตเศรษฐกิจพิเศษปอยเปต